Rand se kragtoer vat hom tot vlak voor pandemie | Netwerk24
Deur Nellie Brand-Jonker 15 April 2021 17:47
Die rand het Donderdag verder versterk tot sy sterkste vlak sedert Januarie 2020 voordat die koors oor die Covid-19-pandemie begin klim het.
'n Dollar sou jou Donderdagaand R14,16 kos.
Die rand het Woensdagaand op R14,39 gesluit – 'n vlak waarop hy laas omtrent 14 maande gelede was. Donderdag het die rand nog 22c of 1,5% tot R14,16 versterk.
Volgens Reuters het die rand versterk nadat beleggers se aptyt vir risiko wêreldwyd verhoog het en positiewe kleinhandelverkope in die Suid-Afrikaanse mark ook die vraag na die geldeenheid laat optel het.
In 'n nuusbrief wat vroegoggend uitgereik is, sê Nema Ramkhelawan-Bhana, hoof van RMB Global Markets Research, oor die algemeen bevoordeel die risikotoestande opkomende markte ten spyte van kommer oor die veiligheid en doeltreffendheid van die Johnson & Johnson-entstof.
Sy sê dit het die poging van die wisselkoers ondersteun om deur die ontwykende R14,40 te breek.
Annabel Bishop, hoofekonoom van Investec Bank, sê die rand het in die eerste kwartaal gemiddeld teen R15 teen die dollar verhandel.
Sedert 26 Maart is die rand die beste presteerder onder die opkomende markte se wisselkoerse teen die dollar.
"Die huidige sterk aptyt vir risiko in internasionale finansiële markte het die rand wesenlik laat versterk, maar die wisselkoers is nog ver van die R13,93, wat begin 2020 bereik is, toe ook 'n sterk aptyt vir risiko geheers het," sê Bishop.
Die rand is 25% sterker as 'n jaar gelede.
'n Jaar gelede in April was die wisselkoers op R18,44 teen die dollar, toe die koors begin klim het oor die effek wat die pandemie op die ekonomie gaan hê.
Daarna het die rand einde April 2020 tot R19,35 teen die dollar verswak.
Aandeelpryse het Woensdag ook sterk geklim, veral dié van kleinhandelaars nadat die inligting oor kleinhandelverkope uitgereik is.